22 снежня ў нас адбылося адкрыццё выставы “Ашмянскімі шляхамі Фердынанда Рушчыца”, прымеркаванай да 145-годдзя з дня нараджэння славутага мастака-пейзажыста, графіка, тэатральнага дэкаратара, пакінуўшага глыбокі след у культуры і грамадскім жыцці Беларусі, Польшчы і Літвы. У мерапрыемстве прынялі ўдзел мастакі творчай суполкі “Адраджэнне”: Яўген Шунейка, Уладзімір Сайко, дызайнер Юрый Самко (г. Мінск), а таксама ашмянскі майстар Уладзімір Бізюк. З прывітальным словам да сабраўшыхся выступіла дэпутат Палаты Прадстаўнікоў Нацыянальнага Сходу Рэспублікі Беларусь Наталля Генадзьеўна Кучынская. Шчырым падарункам Ашмянскаму музею сталі 12 карцін, прысвечаных розным этапам жыцця і дзейнасці Фердынанда Рушчыца аўтарства Уладзіміра Сайко, Анастасіі Кунец і Яўгена Шунейкі. Завяршылася мерапрыемства майстар-класам ад мастакоў з Мінска, падчас якога кожны жадаючы змог атрымаць свой партрэт. Выстава будзе працаваць да 10 студзеня 2016 года.